Icelandair hefur flýtt níu flugferðum í dag vegna veðurs en þetta staðfestir Ásdís Ýr Pétursdóttir , upplýsingafulltrúi Icelandair . Gular og appelsínugular viðvaranir verða í gildi um allt land upp úr hádegi fram á þriðjudagskvöld og lítið sem ekkert ferðaveður verður á öllu landinu . „ Það er ein brottför á áætlun til Kaupmannahafnar klukkan 14 en síðan erum við búin að flýta níu brottförum klukkan 14 , 15 og 16 , vegna veðurs , “ segir Ásdís í samtali við Fréttablaðið en hún segir öll flug í morgun hafa gengið vel . Að sögn Ásdísar liggur ekki fyrir hvenær hægt verður að fljúga á ný . „ Við erum bara að skoða framhaldið . Þetta eru allar okkar vélar sem eru að fara í dag þannig við erum bara að vinna í því að koma öllu flugi út í dag . “ Alls voru rúmlega 500 manns sem nýttu sér þjónustu fjöldahjálparstöðvar í íþróttahúsinu Sunnubraut í Keflavík í gærkvöldi og í nótt en öllu flugi Icelandair var aflýst í gærkvöldi vegna veðurs . Að sögn Ásdísar voru 150 manns eftir klukkan hálf 11 í dag og búist er við að hægt verði að tæma stöðina upp úr klukkan 11 . Þetta eru að mestu farþegar sem eru á leiðinni til Bandaríkjanna og Kanada núna klukkan tvö og við erum að ferja þetta fólk núna upp á flugvöll , “ segir Ásdís . „ Að öðru leyti er allt með kyrrum kjörum í Keflavík . “ Guðjón Helgason , upplýsingafulltrúi Isavia , hvetur farþega til þess að fylgjast vel með brottförum á heimasíðu Keflavíkurflugvallar þar sem tilkynningar um flug berast í rauntíma .